钦定古今图书集成/方舆汇编/职方典/第1125卷 > 《重修西河桥记》孟养浩
## 钦定古今图书集成/方舆汇编/职方典/第1125卷 > 《重修西河桥记》孟养浩

“西河之有桥，自张令君始。而人知有桥之利，而不虞
河之害，则今二侯之法云。”盖咸孔道也，南通舜梧，北
指尧柳，东西日月出入之所，靡不有车辙马迹焉，而
咸介其中。西河之水，偪于城，不数武而近，上合众流
之冲，而下汇为湖，广袤数十里，粘天浴日，时阑入为
河患。春夏之交，猛悍善溃，汹涌砰磕，望而魄悸，所从
来矣。曹侯甫下车，延见邑父老，问民所疾苦，佥曰：“善
哉大夫之言。邑孰有甚河患者？往张侯举之而中废，
是固大夫事。岂惟咸幸，冠盖之往来，实式临之。”侯曰
“唯唯。”乃捐俸为资，伐石于山，诛材于麓，拮据其间，寝
食几废。邑幕何公复毕智佐之，未期月功告成。舆者
忭于途，辕者颂于逵，繈负者举手加额相庆也。而侯
适以迁宁国丞去，今令君周公睹而嗟异焉，盖骇其
成功之易，而忧其拮据之难也。其所为覆而饰之，奠
而植之，孜孜焉殚心力而图之者，视曹侯有加焉。而
桥之功遂以不朽。嗟难矣哉！诸生吏民迫欲得余之
一言以示永，永以无隳大夫之烈。余惟大役之难就，
而功之不易成也。创“之者难也，匪创之者难，振前人
中废之业，而有其成功之难也。”夫张侯始桥西河，不
中道而蹶，后来者嗫嚅噤不出片语，及桥西河事，岂
尽物力诎哉？自爱其才，欲无受劳民伤财，名宁袖手
民之鱼鳖而莫之拯恤耳。两侯甫弭节，而力肩艰钜，
不烦水衡一钱，司农斗粟，阅数月而告成事平磕硠
之洪浪，弱阳侯之汹涌，援千百之命于波臣𬺈龁之
馀，而置于平原逵路间。官无废政，民不知役，是皆山
川之所效灵，精神之所凝注，振前人中废之业而有
其成功，奈何泯默无述也？《语》曰：“前事之不忘，后事之
师。”夫桥能成而河不能无溃。张能得之两侯，而两侯
不能得之异日。有如暴风雨潦，竭力以攻吾桥，而患苦我父老子孙，则侯之方策在矣。侯若曰：“毋滋波”，臣
实偪处此，以与我父老子孙争此桥也。是后之君子
事也，余二人将有赖焉。不佞邑人，从父老后，则窃闻
《衮衣章甫》之谣，而述其大致如此。